দিনটি ছিল শুক্রবার। ক্যালেন্ডার অতিক্রম করছিল ১৯৪ হিজরীর ১৩ই শাওয়াল। বুখারা শহরে এক স্বর্ণশিশুর জন্ম হল। কে জানতো সেই শিশুই একদিন হয়ে ওঠবে জগতসেরা মনীষী? শিশুটির নাম রাখা হল মুহাম্মাদ। জানতো কি কেউ একদিন বুখারার ছোট্ট মুহাম্মাদের নাম নেবে বিশ^বাসী? তাঁর পরিচিতি হবে সূর্যের মতো বিস্তৃত? মানুষ সগৌরবে ডাকবে ইমাম বুখারী? হাদীসশাস্ত্রের সূর্যমানব ইমাম বুখারীর আসল নাম ছিল মুহাম্মাদ। তিনি পরিচিত ছিলেন আবু আবদুল্লাহ নামে। পিতার নাম ইসমাঈল, দাদার নাম ইবরাহীম, প্রপিতামহের নাম মুগীরা। তাঁর পূর্বপুরুষগণ পারস্যের অধিবাসী ছিলেন। প্রপিতামহ মুগীরা পারস্য হতে খোরাসানের বুখারা শহরে এসে বসবাস আরম্ভ করেন। ইমাম বুখারীর বাল্যকালেই তার পিতা মারা যান। তিনি মাতার নিকটই প্রতিপালিত হন। আহমদ নামে তার এক ভাই ছিলেন। ইমাম বুখারীর পিতাও আলেম-মুহাদ্দিস ছিলেন।